Εκτίμηση των επιπέδων των μεταλλοπρωτεϊνασών και των αναστολέων τους στο υδατοειδές υγρό ασθενών με πρωτοπαθές γλαύκωμα ανοικτής γωνίας, σύνδρομο ψευδοαποφολίδωσης και ψευδοαποφολιδωτικό γλαύκωμα
Authors: Φουντουλάκης Νικήτας 
Published: August 2021

Ο σκοπός της παρούσας μελέτης είναι ο ποσοτικός προσδιορισμός ενός νέου αναστολέα των μεταλλοπρωτεινασών, τον ΤΙΜΡ4, στο υδατοειδές υγρό ασθενών με πρωτοπαθές γλαύκωμα ανοικτής γωνίας, με σύνδρομο ψευδοαποφολίδωσης και με ψευδοαποφολιδωτικό γλαύκωμα και ο υπολογισμός των αναλογιών του με άλλες μεταλλοπρωτεινάσες(ΜΜΡ) του υδατοειδούς υγρού. Επίσης, στόχος της παρούσας έρευνας είναι η διερεύνηση ευρύτερα της ανισορροπίας των ελεύθερων και ενεργοποιημένων μεταλλοπρωτεινασων και των αναστολέων τους (ΤΙΜΡ) στο υδατοειδές υγρό των ίδιων ασθενών. Τέλος, ζητούμενο αποτελεί και η συσχέτιση των επιπέδων των παραπάνω ενζύμων και των αναστολέων τους με κλινικούς δεικτές ασθενών με την ίδια παθολογική οντότητα, που επηρεάζουν ή επηρεάζονται από την εξέλιξη της έκαστης νόσου.Σε ότι αφορά τη μεθοδολογία, με εξειδικευμένη ανοσοιστοχημική μέθοδο, έγινε ο προσδιορισμός των επιπέδων των ελεύθερων μορφών των μεταλλοπρωτεινασών ΜΜΡ2, ΜΜΡ3 και ΜΜΡ9, των ενεργών μορφών των ΜΜΡ2 και ΜΜΡ3 καθώς και των επιπέδων των αναστολέων ΤΙΜΡ1, ΤΙΜΡ2 και ΤΙΜΡ4 σε δείγματα υδατοειδούς υγρού 168 συμμετεχόντων στη μελέτη. Επίσης έγινε καταγραφή κλινικων παραμέτρων όπως η ενδοφθάλμια πίεση (ΕΟΠ), ο συντελεστής αποχέτευσης του υδατοειδούς υγρού, η κοίλανση του οπτικού νεύρου, η ηλικία και ο αριθμός των συνταγογραφούμενων φαρμάκων και στατιστική συσχέτιση αυτών με τα επίπεδα των ΜΜΡ και ΤΙΜΡ .Από την ανάλυση των αποτελεσμάτων προέκυψε ότι ο αναστολέας ΤΙΜΡ4 ήταν αυξημένος μόνο στα δείγματα των γλαυκωματικών ασθενών. Τα δείγματα από τις ομάδες με πρωτοπαθές γλαύκωμα ανοικτής γωνίας, με ψευδοαποφολίδωσης και με ψευδοαποφολιδωτικό γλαύκωμα παρουσίασαν αυξημένες συγκεντρώσεις ΜΜΡ2, ΤΙΜΡ1 και ΤΙΜΡ2 ενώ οι ασθενείς με σύνδρομο ψευδοαποφολίδωσης και με ψευδοαποφολιδωτικό γλαύκωμα χαμηλότερη αναλογία ολικής/ενεργού ΜΜΡ2. Ο στοιχειομετρικόε έλεγχος των αναλογιών ΜΜΡ και ΤΙΜΡ έδειξε υπεροχή των ΤΙΜΡ και ειδικά του ΤΙΜΡ4, ενάντια στις ΜΜΡ στους γλαυκωματικούς ασθενείς. Επίσης, οι ασθενείς με πρωτοπαθές γλαύκωμα ανοικτής γωνίας, παρουσίασαν θετική συσχέτιση μεταξύ των επιπέδων τωνΤΙΜΡ1 και ΤΙΜΡ2 με την άνοδο της ΕΟΠ και αρνητική συσχέτιση μεταξύ της συγκέντρωσης του ΤΙΜΡ4 και της ενεργούς ΜΜΡ2 και του συντελεστή αποχέτευσης του υδατοειδούς υγρού. Στους ασθενείς με σύνδρομο ψευδοαποφολίδωσης, η άνοδος της ΕΟΠ σχετίστηκε με μείωση των επιπέδων του ΤΙΜΡ1 και αύξηση της ενεργοποίησης της ΜΜΡ3. Η ηλικία και ο συντελεστής αοχέτευσης παρουσίασαν θετική συσχέτιση με τα επίπεδα της ολικής και ενεργούς ΜΜΡ3. Τέλος, στους ασθενείς με ψευδοαποφολιδωτικό γλαύκωμα υπήρξε αρνητική συσχέτιση με τα επίπεδα του ΤΙΜΡ4 με το συντελεστη αποχέτευσης και μεταξύ συγκεντρώσεων της ΜΜΡ3 και της ανόδου της ΕΟΠ. Και στις δύο ομάδες γλαυκώματος, η αύξηση της χρήσης αντιγλαυκωματικών φαρμάκων συνοδεύτικε με άνοδο των επιπέδων των ΜΜΡ. Συμπεράσματα της μελέτης: η αύξηση του ΤΙΜΡ4 αποτελεί ένα νέο σημαντικό εύρημα στο υδατοειδές υγρό των γλαυκωματικών οφθαλμών. Παράλληλα στοιχειοθετείται μια σαφής διαταραχή της ομοιόστασης της εξωκυττάριας θεμέλιας ουσίας στους οφθαλμούς μς σύνδρομο ψευδοαποφολίδωσης αλλά κυρίως σε αυτούς με πρωτοπαθές γλαύκωμα ανοικτής γωνίας και με ψευδοαποφολιδωτικό γλαύκωμα. Τέλος, στους ασθενείς με το ίδιο παθολογικό υπόβαθρο, παρουσιάστηκαν σημαντικές διαφορές στην καταβολική κατάσταση του υδατοειδούς υγρού, ανάλογα με τις διαφορετικές κλινικές τους παραμέτρους, γεγονός που πιθανώς υποδηλώνει μια περαιτέρω εξήγηση για την ποικιλομορφία και την εξέλιξη της κάθε πάθησης.